ফলে ভাঙনের ভয় ও আতংক কুঁড়ে খাচ্ছে দোহারের নয়াবাড়ী ইউনিয়নের সাধারণ বাসিন্দাদের। অরঙ্গাবাদ থেকে বাহ্রাঘাট পর্যন্ত সাড়ে তিন কিলোমিটার নদীর তীর সংরক্ষণ কাজ শেষ কবে হবে এটা অনেকের কাছে অনিশ্চিয়তার প্রশ্নের জন্ম দিয়েছে। খোদ পানি উন্নয়ন বোর্ডের উপসহকারী প্রকৌশলী আবুল কালাম আজাদ নিজেই স্বীকার করেন কাজের ধীরগতির কথা। তার সাথে সুর মেলালেন নৌবাহিনীর দায়িত্ব প্রাপ্ত কর্মকর্তা আবুল বাসার। এরা দু’জনেই বলেন, কাজের মান নিয়ে নিয়ে কোনো প্রশ্ন নেই। তবে ব্লক তৈরীতে নিম্মমানের সামগ্রী ব্যবহারের কথা বললে দুই দপ্তরের কর্মকর্তাই এড়িয়ে যান। সরেজমিনে গিয়ে দেখা যায়, নিম্নমানের ব্যাগ দিয়ে বালু ফেলা হচ্ছে যা অল্পদিনের মধ্যেই ফেঁটে গিয়ে ধসে পড়তে পারে এমন আশংকা স্থানীয়দের। এছাড়া ব্লক নির্মানে ব্যবহার করা হচ্ছে নিম্মমানের খোয়া ও পাথর। ধোয়াইর এলাকার বাসিন্দা মাওলানা কাদের বলেন, পদ্মা বাধের কাজ খুব ধীর গতি ও নিম্মমানের হচ্ছে। ব্লকে যে পাথর ব্যবহার করা হচ্ছে তা খুবই খারাপ তুষের মতো। এভাবে উন্নয়নের নামে লুপাট হলে বাধ তো টেকসই হবে না। বাংলা বাজার এলাকার মো. মান্নান বলেন, বাধ নির্মাণে ঠিকাদারী প্রতিষ্ঠানটি এক পা এগিয়ে, দুই পা পিছনে এই নীতির আলোকে কাজ করছে। যা বাধ নির্মানের নামে পদ্মা নদীতে চলছে লুটপাটের মহোৎসব। ইতিমধ্যে সাব ঠিকাদার প্রতিষ্ঠানের বিরুদ্ধে অনিয়মের অভিযোগ উঠেছে। স্থানীয়দের দাবী, সংশ্লিষ্ট কর্তৃপক্ষের দায়বদ্ধতা ও নজর না থাকায় নিম্নমানের পাথর ও নির্মান সামগ্রী ব্যবহার করে বাধের কাজ করছে। যার ফলে আগামী বর্ষা মৌসুমের শুরুতেই ভেঙে যেতে পারে বাধের বিভিন্ন নির্মানাধীন অংশ । এতে করে ক্ষতিগ্রস্ত হবে পদ্মা পারের মানুষ। তাদের আশংকা এই বাধ তাদের জন্য শেষ রক্ষা হবে কি না। সরেজমিনে দেখা গেছে, স্বল্প সংখ্যক অদক্ষ শ্রমিক দিয়ে চলছে বাধ নির্মানের কাজ। কোন নিয়ম কানুনের বালাই না থাকায় নামমাত্র দামে কেনা বস্তায় কোন মতে ড্যাম্পিং (বালুর বস্তা) বাধের কাজে ব্যবহার করা হচ্ছে। আগামী ২০১৮ সালের জুন মাসের মধ্যে কাজ শেষ করতে হবে। কিন্তু এত অল্প শ্রমিক দিয়ে নির্দিষ্ট সময়ে কাজ শেষ করা সম্ভব না বলে একজন নির্মাণ শ্রমিক দাবি করেন। ১৬ লাখ বালুর বস্তা ফেলে ড্যাম্পিং এর কাজ করার কথা থাকলেও এ পর্যন্ত মাত্র ৫ লাখ বালুর বস্তা ফেলা হয়েছে। এরই মধ্যে নদীতে শুরু হয়েছে জোয়ার। এ মৌসুমে আর কাজ করার কোনো পরিবেশও নেই।